Úrad vlády SR						 Na rokovanie vlády SR
Sekcia hospodárskej politiky					 dňa 9.10.2002 
									 k číslu: 7045/2002 
									 k bodu: 21

S t a n o v i s k o

k Návrhu na zmenu programu Ministerstva životného prostredia SR 00C – Program na podporu realizácie environmentálnych opatrení pre rok 2002 na medzirezortný program a jeho doplnenie o ďalšie štyri podprogramy

I.

	Materiál na rokovanie vlády SR predkladá minister životného prostredia na základe podnetu Ministerstva financií SR.

	Materiál obsahuje návrh uznesenia, predkladaciu správu, návrh na zmenu programu, prílohu, vyhodnotenie pripomienkového konania a návrh komuniké.

	Z prostriedkov bývalého Štátneho fondu životného prostredia bolo možné poskytovať dotácie na environmentálne akcie aj rozpočtovým a príspevkovým organizáciám v pôsobnosti iných rezortov. Zrušením fondu a jeho transformáciou do kapitoly Ministerstva životného prostredia SR už takýto postup nie je možný. Vykonanie rozpočtového opatrenia v prospech iných rezortov na ťarchu výdavkov MŽP SR podmienilo Ministerstvo financií SR schválením programu 00C – Program na podporu environmentálnych opatrení pre rok 2002 vládou SR ako programu medzirezortného. 

	Materiál neobsahuje doložku finančných, ekonomických, environmentálnych vplyvov a vplyvov  na zamestnanosť. Vzhľadom na charakter materiálu je však absencia doložky akceptovateľná.

II.

	V rámci medzirezortného pripomienkového konania sa z 19 oslovených subjektov k predloženému materiálu vyjadrilo iba Ministerstvo financií SR. MF SR uplatnilo k návrhu 7 pripomienok. Z vyhodnotenia medzirezortného pripomienkového konania vyplýva, že predkladateľ všetky pripomienky akceptoval.

III.

	Predložený materiál si kladie za cieľ získať od vlády SR  súhlas so zmenou programu Ministerstva životného prostredia SR registrovaného pod kódovým označením 00C – Program na podporu realizácie environmentálnych opatrení pre rok 2002 na medzirezortný program. Program na podporu realizácie environmentálnych opatrení pre rok 2002 bol schválený uznesením vlády SR č. 662/2001 (k návrhu Programov Ministerstva životného prostredia SR) a v súčasnosti pozostáva z ôsmich podprogramov. Z viacerých podprogramov boli schválené dotácie aj na realizáciu projektov, ktoré by mohli realizovať  organizácie patriace do pôsobnosti Ministerstva zdravotníctva SR, Slovenskej akadémie vied, KÚ Prešov a KÚ Banská Bystrica. K tomu je však potrebné zmeniť program 00C na medzirezortný program a doplniť ho o štyri podprogramy. Názvy týchto podprogramov a ich ciele sú uvedené v predloženom materiáli.   

	K navrhovanému postupu nemáme pripomienky, a preto odporúčame vláde SR zmenu programu schváliť a prijať návrh uznesenia. 

Bratislava 4.10.2002